Document ID: 31981D1067

ΑΠΟΦΑΣΗ ΤΗΣ ΕΠΙΤΡΟΠΗΣ της 3ης Δεκεμβρίου 1981 περί των αιτήσεων αποδόσεως και πληρωμής των προκαταβολών για την ανάπτυξη της διαδόσεως γεωργικών γνώσεων στην Ιταλία (Το κείμενο στην ιταλική γλώσσα είναι το μόνο αυθεντικό)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 270/79 του Συμβουλίου της 6ης Φεβρουαρίου 1979 περί της αναπτύξεως της διαδόσεως γεωργικών γνώσεων στην Ιταλία(1), και ιδίως το άρθρο 12 παράγραφος 5,
Εκτιμώντας:
ότι οι αιτήσεις αποδόσεως και οι αιτήσεις πληρωμής προκαταβολών που πρέπει να υποβληθούν από την Ιταλία στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), Τμήμα Προσανατολισμού, πρέπει να περιλαμβάνουν ορισμένα στοιχεία προκειμένου να ελέγχεται αν οι δαπάνες συμφωνούν με τις διατάξεις του κανονισμού (ΕΟΚ) αριθ. 270/79 και με το ιταλικό πρόγραμμα που εγκρίθηκε σύμφωνα με το άρθρο 4 παράγραφος 3 του εν λόγω κανονισμού-
ότι για να είναι δυνατός ένας αποτελεσματικός έλεγχος, η Ιταλία πρέπει να θέσει τα δικαιολογητικά έγγραφα στη διάθεση της Επιτροπής κατά τη διάρκεια τριών ετών μετά την καταβολή της τελευταίας αποδόσεως-
ότι για να τεθεί σε εφαρμογή η δυνατότητα που προσφέρεται στην Επιτροπή να πληρώνει προκαταβολές, πρέπει να διευκρινισθούν οι λεπτομέρειες και η διαδικασία αυτής της εφαρμογής-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις αποδόσεως που προβλέπονται στο άρθρο 12 παράγραφος 1 του κανονισμού (ΕΟΚ) αριθ. 270/79 πρέπει να είναι σύμφωνες με τα παραρτήματα I και II.
2. Η Ιταλία ανακοινώνει στην Επιτροπή, μαζί με την πρώτη αίτηση αποδόσεως, τα κείμενα των εθνικών διατάξεων εφαρμογής, των διοικητικών οδηγιών καθώς και τα έντυπα ή όλα τα λοιπά έγγραφα που είναι σχετικά με τη διοικητική εκτέλεση της πράξεως.
Άρθρο 2
Η Ιταλία θέτει στη διάθεση της Επιτροπής, κατά τη διάρκεια περιόδου τριών ετών μετά την καταβολή της τελευταίας αποδόσεως, το σύνολο των δικαιολογητικών εγγράφων, ή επικυρωμένα αντίτυπά του, που έχει στην κατοχή της και βάσει των οποίων αποφασίσθηκαν οι ενισχύσεις που προβλέπονται από τον κανονισμό (ΕΟΚ) αριθ. 270/79.
Άρθρο 3
Οι αιτήσεις προκαταβολών που υποβλήθηκαν για τις επιλέξιμες δαπάνες από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Προσανατολισμού, οι οποίες προβλέπονται στο άρθρο 12 παράγραφος 2 του κανονισμού (ΕΟΚ) αριθ. 270/79, πρέπει να είναι σύμφωνες με τα παραρτήματα III και IV.
Άρθρο 4
1. Οι προκαταβολές του Ευρωπαϊκού Γεωργικού Ταμείου Προσανατολισμού και Εγγυήσεων, Τμήμα Προσανατολισμού, μπορεί να είναι ισοδύναμες με το 80 %, κατ' ανώτατο όριο, του ποσού της κοινοτικής συμμετοχής στη χρηματοδότηση των δαπανών που προβλέπονται κατά το έτος αναφοράς.
2. Οι προκαταβολές που δεν δίδονται κατά το έτος για το οποίο έχουν πληρωθεί αφαιρούνται από την προκαταβολή που πρέπει να πληρωθεί κατά το επόμενο έτος.
Άρθρο 5
Η Ιταλία υποβάλλει, πριν από το τέλος κάθε έτους για το οποίο της έχουν πληρωθεί οι προκαταβολές, έκθεση περί της διεξαγωγής των εργασιών κατά τη διάρκεια των πρώτων δέκα μηνών του έτους, σύμφωνη με το παράρτημα V.
Δεν πληρώνονται προκαταβολές για το επόμενο έτος πριν από τη διαβίβαση στην Επιτροπή της εν λόγω εκθέσεως.
Άρθρο 6
Οι αιτήσεις πληρωμών που αναφέρονται στο άρθρο 12 παράγραφος 3 του κανονισμού (ΕΟΚ) αριθ. 270/79 πρέπει να είναι σύμφωνες με τα παραρτήματα VI έως VIII.
Άρθρο 7
Η παρούσα απόφαση απευθύνεται στην Ιταλική Δημοκρατία.
Έγινε στις Βρυξέλλες, στις 3 Δεκεμβρίου 1981.

Labels: 2
4
6
18
15